รีไฟแนนซ์หนี้3.4หมื่นล.
คลังชง ครม.ปรับโครงสร้างหนี้เงินกู้ต่างประเทศ 3.4 หมื่นล้านบาท เพื่อลดความเสี่ยงค่าเงินผันผวน
4 ก.พ. 2556

คลังชง ครม.ปรับโครงสร้างหนี้เงินกู้ต่างประเทศ 3.4 หมื่นล้านบาท เพื่อลดความเสี่ยงค่าเงินผันผวน
แหล่งข่าวจากกระทรวงการคลัง เปิดเผยว่า ในการประชุมคณะรัฐมนตรี (ครม.) วันที่ 15 ก.พ.นี้ กระทรวงการคลังจะเสนอให้ ครม.พิจารณาให้ความเห็นชอบแผนการปรับโครงสร้างหนี้ต่างประเทศของรัฐวิสาหกิจที่กระทรวงการคลังเป็นผู้ค้ำประกันอยู่จำนวน 34,208.40 ล้านบาท เพื่อลดต้นทุนและป้องกันความเสี่ยงจากการผันผวนของอัตราแลกเปลี่ยน และลดต้นทุนจ่ายดอกเบี้ยเงินกู้ลงมา
แผนการปรับโครงสร้างหนี้ต่างประเทศดังกล่าว เป็นการปรับโครงสร้างหนี้ของรัฐวิสาหกิจก่อนครบกำหนด โดยให้กระทรวงการคลังกู้เงินมาเพื่อชำระหนี้ ประกอบด้วย 1.หนี้ที่รัฐบาลฝรั่งเศสและรัฐบาลเยอรมนีปล่อยกู้ให้กับการรถไฟแห่งประเทศไทย (ร.ฟ.ท.) 183.29 ล้านบาท 
2.หนี้เงินกู้ของรัฐบาลญี่ปุ่นที่ปล่อยกู้แก่รัฐวิสาหกิจ 5 แห่ง วงเงินกู้รวม 3.40 ล้านบาท ประกอบด้วย เงินกู้ของการรถไฟฟ้าขนส่งมวลชนแห่งประเทศไทย (รฟม.) จำนวน 1.31 หมื่นล้านบาท เงินกู้ของ ร.ฟ.ท.จำนวน 3,968.20 ล้านบาท เงินกู้ของการไฟฟ้าส่วนภูมิภาค (กฟภ.) จำนวน 5,640.44 ล้านบาท เงินกู้บริษัท ทีโอที จำนวน 2,279.20 ล้านบาท และเงินกู้ของบริษัท ท่าอากาศยานไทย จำนวน 9,189.19 ล้านบาท
ด้านสำนักงบประมาณให้ความเห็นในแผนการปรับโครงสร้างหนี้ต่างประเทศดังกล่าวว่า ถือเป็นการเร่งชำระหนี้เพื่อป้องกันความเสี่ยงจากอัตราแลกเปลี่ยนของหนี้ต่างประเทศของภาครัฐ ซึ่งนำไปสู่การลดภาระงบประมาณในการชำระหนี้เงินกู้ของภาครัฐที่จะเกิดขึ้นในอนาคต
ก่อนหน้านี้ นายกิตติรัตน์ ณ ระนอง รองนายกรัฐมนตรีและ รมว.คลัง ได้ให้นโยบายกระทรวงการคลังว่าให้เน้นการกู้เงินจากในประเทศมาลงทุนโครงสร้างพื้นฐานแทนการกู้เงินจากต่างประเทศ และเร่งดำเนินการปรับโครงสร้างหนี้เงินกู้ต่างประเทศด้วยการหันมากู้เงินบาทในประเทศ เพื่อบรรเทาปัญหาค่าเงินบาทที่แข็งค่าขึ้นต่อเนื่อง
ปัจจุบันรัฐบาลมีหนี้สาธารณะรวมทั้งสิ้น 4.87 ล้านล้านบาท เฉพาะหนี้ของรัฐวิสาหกิจที่ไม่เป็นสถาบันการเงินมีทั้งสิ้น 1.04 ล้านล้านบาท โดยรัฐบาลค้ำประกัน อยู่ 4.72 แสนล้านบาท เป็นการกู้ในประเทศ 3.21 แสนล้านบาท กู้จากต่างประเทศ 1.5 แสนล้านบาท หนี้รัฐวิสาหกิจที่เป็นสถาบันการเงิน ซึ่งรัฐบาลค้ำประกัน 3.64 แสนล้านบาท